‘n Laaikassie skei die slaapkamergedeelte en die sitkamer. Daar lê ‘n blou persiese mat wat ietwat verbleik het in die son en daar staan ‘n lieflike stinkhoutbank met sy bypassende stoele, met ‘n goudkleurige stof oorgetrek. ‘n Groot staanhorlosie staan teen die muur.
Wie is hierdie dame? Kom haar kinders gereeld by haar kuier? Ek wonder of sy nog ‘n goeie gesprek kan voer en of die ouderdom ook maar daar sy tol geëis het? Is sy eensaam? Wat sal haar storie tog wees?
Jy het ‘n pragtige beskrywing van die vertrek gegee… sien dit in my geestesoog. Ek dink hierdie ou dame was ‘n agtermekaar vrou in haar dae. Haar huishouding het op geoliede wiele gehardloop. Sy was streng maar haar huismense het geweet sy is lief vir hulle al was sy nie ‘n druk en soentjie mens nie. Haar man was trots op sy netjiese versorgde vrou, en ja haar kinders kom kuier vir haar. Hulle sou verkies dat sy in ‘n aftreeoord gaan bly, maar die sterk vrou wat sy is wil nie haar onafhanklikheid prysgee nie.